FI Euroopan unionin virallinen lehti C 37/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 37/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

” ” (JINXIANG DA SUAN)

EY-N:o: CN-PGI-0005-0622-16.07.2007

SMM ( X ) SAN ( )

1. Nimi:

” ” (Jinxiang Da Suan)

2. Jäsenvaltio tai kolmas maa:

Kiina

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Jinxiang Da Suan -valkosipulia viljellään Jinxingin piirikunnassa. Valkosipulille on luonteenomaista kirkkaan valkoinen kuori ja säännöllisen litistynyt muoto. Kynsiä on ulkokerroksessa 8–11. Maku on miedon tulinen. Valkosipulin halkaisija on 5–7 cm ja paino 40–80 g.

3.3 Raaka-aineet:

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

3.5.1 Maanmuokkaus

Aluksi maa kynnetään 20–25 cm syvyyteen. Näin varmistetaan riittävä syvyys, hienojakoisuus, läpäisevyys, vakaus ja tasaisuus. Uomien väli on 150–400 cm. Viljelypenkkien korkeus on 10–30 cm ja leveys 25–40 cm.

3.5.2 Istutussipulien valinta ja käsittely

Istutussipuleiksi valittavien valkosipuleiden on oltava puhtaan värisiä ja painettava vähintään 5 g. Kynnet eivät saa päällekkäin. Sipuleissa ei saa olla mätää, tuholaisia, viiltoja, kasvitauteja eikä versoja. Sipulit laitetaan auringonvaloon 2–3 päivää ennen istutusta.

3.5.3 Istutus

Istutusaika on 8.–15. lokakuuta. Hehtaarille saa istuttaa enintään 350 000 sipulia. Istutussipulit peitetään mullalla 1–1,5 cm paksuudelta.

3.5.4 Sipulipeltojen hoito

3.5.4.1 Lannoitus

Pellolle levitetään orgaanista kompostia vähintään 67 500 kg/ha.

3.5.4.2 Muovikate

Istutuksen jälkeen uomat peitetään muovilla, joka poistetaan, kun taimet ovat 1–2 cm korkuisia.

3.5.4.3 Kastelu

Sipuleita voidaan kastella seuraavan vuoden kasvukaudella tiettyinä aikoina: maaliskuun lopulla, kun sipuli lähtee uuteen kasvuun, huhtikuun lopulla, kun kukkavarret alkavat kasvaa, ja toukokuun alkupuolella, kun maanalainen sipuli alkaa muodostua sen jälkeen kun kukkavarret on kerätty pois.

3.5.5 Sadonkorjuu ja varastointi

Sato korjataan toukokuun puolivälissä, kun varren alaosan lehdet alkavat lakastua, varren yläosassa on jäljellä enää 2–4 vihreää lehteä ja varsi alkaa pehmetä. Korjattu valkosipuli säilytetään jäädytettynä – 2 ~ – 4 °C:n lämpötilassa 10.–30. heinäkuuta. Varastointikausi ei saa olla pidempi kuin 300 päivää.

3.6 Viipalointia, raastamista, pakkaamista jne. koskevat erityiset säännöt:

Kaikkien seuraavien työvaiheiden tulee tapahtua määritellyllä alueella: luokittelu – juurten poistaminen – kuoriminen – varren poistaminen – puolivalmiin tuotteen laaduntarkastus – punnitseminen – pakkaaminen – tunnistekoodin tulostaminen – lopputuotteen laaduntarkastus.

Jinxiang-valkosipuli pakataan turvallisiin pahvilaatikoihin tai verkkopusseihin, jotka ovat biohajoavia. Valkosipulit pakataan koon mukaan: 4,5–5 cm, 5–5,5 cm, 6–6,5 cm ja yli 6,5 cm. Pakkauskoko on 5 kg, 10 kg, 13 kg tai 20 kg.

Vientiin menevä valkosipuli pakataan aaltopahvipakkauksiin, joiden koko on 40 × 30 × 20 cm tai 38 × 27 × 21 cm.

3.7 Merkintöjä koskevat erityissäännöt:

Myyntipakkauksiin on merkittävä SMM-maininta, viljelyalue (Jinxiangin piirikunta, Shandongin maakunta), tuotteen nimi (Jinxiang-valkosipuli), pakkaus- ja kokotiedot, tuottajan hyväksyntänumero, yrityksen merkki, brutto- ja nettopaino, tuotantopäivä ja säilyvyysaika.

4. Maantieteellisen alueen tarkka rajaus:

Jinxiang Da Suan -valkosipulia viljellään seuraavilla alueilla: Jinxiangin kaupunki, Gaohen kaupunki, Pujin kaupunki, Hujin kaupunki, Yangshanin kaupunki, Yushanin kaupunki, Mamiaon kaupunki, Jishun kaupunki, Xinglongin kaupunki, Wangpin kaupunki, Huayun kaupunki, Siman kaupunki ja Xiaoyunin kaupunki, joiden pinta-ala on yhteensä 885 km2.

Määriteltyä aluetta yhdistävät tietyt maaperäominaisuudet. Maaperälle ovat luonteenomaisia seuraavat piirteet:

1) Pintamaa on fluviaali-akvaattista kevyttä tai keskiraskasta savimaata.

2) Maaperän pH-arvo on 7,0–8,0. Viljelykerroksen paksuus on 0–20 cm.

3) Orgaanisen aineksen pitoisuus on vähintään 1,2 prosenttia.

5. Yhteys maantieteelliseen alkuperään:

5.1 Maantieteellisen alueen erityisyys:

Jinxing-valkosipulin viljelyalueella on kaltevahkoja maita ja hitaasti nousevia rinteitä. Alueella on myös joitakin alavia maita. Maaperä on fluviaali-akvaattista maata, joka on osa Keltaisenjoen alluviaalitasankoa. Jinxiangin piirikunnan ympäristö soveltuu hyvin maataloustuotantoon. Ilman, maaperän ja veden laatu noudattaa standardia NY/T744-2003 (elintarvikkeiden puhtaus ympäristösaasteista).

5.2 Tuotteen erityisyys:

Jinxiang Da Suan -yhdistelmäsipuli on suuri. Halkaisija on 5–7 cm, paino 40–80 g, ja ulkokerroksessa on 8–11 kynttä. Säännöllisen litistynyt valkosipuli on kirkkaan valkoinen ja maultaan miedon tulinen. Sen selluloosapitoisuus on enintään 0,7 prosenttia, kokonaisrikkipitoisuus vähintään 0,9 prosenttia ja vesipitoisuus vähintään 60 prosenttia.

5.3 Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin:

5.3.1 Maaperä

Peltomaa on Jinxiangin piirikunnassa enimmäkseen fluviaali-akvaattista maata. Pintakerros on kevyttä tai keskiraskasta savimaata, jolle on luonteenomaista irtonaisuus, hyvä läpäisevyys, hyvä veden ja kompostimullan pitokyky ja korkea orgaanisen aineksen pitoisuus. Tällainen maa sopii matalajuuristen kasvien, muun muassa valkosipulin viljelyyn. Valkosipuli kehittyy tällaisessa maaperässä hyvin ja saa säännöllisen muodon.

5.3.2 Ilmasto-olot

Jinxiangin piirikunta sijaitsee lauhkealla vyöhykkeellä, jolla vallitsee puolikuiva ja -kostea mannermainen monsuuni-ilmasto. Sille on luonteenomaista neljä selkeää vuodenaikaa ja riittävä auringonvalo. Talvi on kuiva ja kylmä, kesä kuuma ja sateinen, syksy kirkas ja viileä ja kevät tuulinen. Valkosipulin kannalta keskeinen kasvukausi on maalis-toukokuussa, jolloin erot päivälämpötilassa voivat olla 11–15°. Varsinkin toukokuussa keskilämpötila on yli 20°, auringonvaloa saadaan keskimäärin 8,4 tuntia ja auringonpaistetta yli 60 prosenttia. Lisäksi auringonvalon säteily voi olla parhaimmillaan keskimäärin 14,88 kcal/cm2.

Joulukuun 10. päivästä seuraavan vuoden helmikuun 10. päivään keskilämpötila on noin 0,4° ja lämpötila alimmillaan – 7°. Valkosipuli talvehtiikin hyvin. Lisäksi pitkähkön vernalisaatiokauden ansiosta kynsiä kehittyy runsaasti.

5.3.3 Inhimilliset tekijät

Valkosipulilla on Jinxiangin piirikunnassa pitkät viljelyperinteet. Piirikunnan historiankirjojen mukaan Jinxiangin kirkkaanvalkoista valkosipulia on istutettu aina itäisen Han-dynastian alusta saakka eli 2000 vuotta. Valkosipulin viljelyala oli viime vuosisadan alussa noin 200 hehtaaria, viime vuosisadan puolivälissä 330–700 hehtaaria ja nykyisin 40 000 hehtaaria.

Valkosipulin istutuksesta, ilmakuivauksesta ja käsittelystä on vuosi vuoden jälkeen saatu runsaasti kokemuksia. Valkosipulin viljelytekniikka onkin pitkälle kehittynyttä: istutukseen valitaan parhaat sipulit, kyntösyvyys on matala, maa lannoitetaan ennen istutusta, sipuleita kastellaan usein ja sato korjataan varhain sääolojen vuoksi. Jotta valkosipulissa säilyisi sen alkuperäinen kirkas valkoinen väri, valkosipulit kuivataan bambualustoilla, joiden ansiosta valkosipuli kuivaa läpikotaisin ja tasaisesti. Lisäksi käytössä on kaarimainen veitsi, jonka ansiosta valkosipulin laatu paranee käsittelyn aikana.

5.3.4 Tuotteen maine

Jinxiang Da Suan voitti Kiinan ensimmäisillä maatalousmessuilla vuonna 1992 hopeamitalin. Kyseessä on merkittävin kiinalaisen valkosipulin tähän mennessä saama palkinto. Se myös sai maatalousministeriöltä lokakuussa 1996 luonnonmukaisten elintarvikkeiden A-luokan todistuksen. Maatalousministeriö nimesi vuonna 2006 Jinxiangin piirikunnasta 20 000 hehtaaria valkosipulin viljelyalaa luonnonmukaisten elintarvikkeiden tuotantoperustan kansalliseksi normiksi ja Jinxiangin valkosipulimarkkinat tuoreiden maataloustuotteiden keskustukkumarkkinoiksi. Piirikunnassa 20 tuonti- ja vientiyritystä on saanut Europe/Globe GAP -todistuksen 700 hehtaarille valkosipulin viljelyalaa. Vuotuinen viljelyala on 40 000 hehtaaria ja tuotanto 700 000 tonnia eli noin neljäsosa koko valkosipulintuotannosta Kiinassa.

Eritelmän julkaisutiedot:

—

(1) EUVL L 93, 31.3.2006, s. 12.